Up-149/98
Natisni
Opravilna št.:
Up-149/98
Datum odločitve:
14. 7. 1998
ECLI:
ECLI:SI:USRS:1998:Up.149.98
Akt:
Ustavna pritožba A. G. zoper odločbo Sodišča združenega dela v Celju št. 606/92, odločbo in sklep Višjega delovnega in socialnega sodišča v Ljubljani št. Pdp-1252/94 z dne 24.8.1995 in sklep Vrhovnega sodišča RS, št. Kr-34/95 z dne 15.3.1996
Izrek:
Ustavna pritožba A. G. zoper odločbo Sodišča združenega dela v Celju, odločbo in sklep Višjega delovnega in socialnega sodišča v Ljubljani in sklep Vrhovnega sodišča RS se zavrže.
Evidenčni stavek:
Ustavno sodišče zavrže ustavno pritožbo, če je vloga nepopolna oz. nerazumljiva, in tudi po dopolnitvi ostane nerazumljiva ter ne vsebuje vsega, kar je treba, da bi se obravnavala kot ustavna pritožba.
Geslo:
Nepopolna vloga, nerazumljiva vloga.

Predhodno izčrpanje vseh pravnih sredstev kot procesni pogoj za vložitev ustavne pritožbe.
Pravna podlaga:
Zakon o pravdnem postopku (ZPP), 109. čl.

Zakon o Ustavnem sodišču (ZUstS), 50., 51., 52., 53., 6. čl.
Opomba:
Vrsta zadeve:
ustavna pritožba
Vrsta akta:
drugi akti
Datum vloge:
4. 6. 1998
Vrsta odločitve:
sklep
Vrsta rešitve:
zavrženje
Dokument:
US19064
Up-149/98
15.7.1998
S K L E P
Ustavno sodišče je v postopku za preizkus ustavne pritožbe A. G. iz L. na seji senata dne 15. julija 1998
s k l e n i l o:
Ustavna pritožba A. G. zoper odločbo Sodišča združenega dela v Celju št. 606/92, odločbo in sklep Višjega delovnega in socialnega sodišča v Ljubljani št. Pdp-1252/94 z dne 24.8.1995 in sklep Vrhovnega sodišča RS, št. Kr-34/95 z dne 15.3.1996 se zavrže.
O b r a z l o ž i t e v
1. Pritožnik v vlogi z dne 4.6.1998 navaja, da naj bi mu bile v postopkih, navedenih v izreku, kršene ustavne pravice iz 23., 25., 26., 35. in 36. člena Ustave. V obrazložitvi nato navaja vrsto domnevnih nepravilnosti v delovnopravnih postopkih, kazenskih postopkih in postopku lastninskega preoblikovanja v podjetju U. Z.
2. Po prvem odstavku 50. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) se ustavna pritožba lahko vloži zoper posamične akte državnega organa, organa lokalne skupnosti ali nosilca javnih pooblastil. Vloži se lahko šele, ko so izčrpana vsa pravna sredstva (prvi odstavek 51. člena ZUstS) in to v 60 dneh od dneva vročitve posamičnega akta, zoper katerega je mogoča (prvi odstavek 52. člena ZUstS).
3. Vloga z dne 4.6.1998 je bila nerazumljiva in pomanjkljiva ter je Ustavno sodišče ni moglo preizkusiti. Zato je bil pritožnik na podlagi drugega odstavka 54. člena ZUstS pozvan, da v roku 8 dni vlogo dopolni tako, da bo vsebovala vse podatke in listine, kot jih predpisuje 53. člen ZUstS.
4. Pritožnik je vlogo nekajkrat dopolnil in predložil dodatno dokumentacijo, vendar je vloga ostala toliko nepopolna, da je ni mogoče obravnavati kot ustavno pritožbo. Predvsem pritožnik ni predložil vseh izpodbijanih posamičnih aktov, za tiste, ki jih je, pa ni predložil nobenega dokaza, na podlagi katerega bi bilo mogoče preizkusiti izpolnjevanje procesnega pogoja pravočasnosti ustavne pritožbe in predhodne izčrpanosti vseh rednih in izrednih pravnih sredstev.
5. Sodbe Vrhovnega sodišča v zadevi št. I Kr-34/95 pritožnik ni predložil. Odločba in sklep Višjega delovnega in socialnega sodišča v Ljubljani št. Pdp-1252 z dne 24.8.1995 se nanaša na zadevo, ki je pred Sodiščem združenega dela v Celju tekla pod opr. št. S-873/92. Ni pa izkazano, kdaj je pritožnik to sodno odločbo prejel, niti, ali je zoper to odločbo izčrpal izredna pravna sredstva (revizijo). Tudi za odločbo in sklep Sodišča združenega dela št. S-606/92 z dne 15.10.1992 pritožnik ni izkazal, kdaj jo je prejel. Iz zaznamka o pravnomočnosti in iz obrazložitve odločbe št. Pdp-1252/94 pa izhaja, da se zoper to odločbo sploh ni pritožil - torej ni izčrpal niti rednih pravnih sredstev.
6. Ker je vloga pritožnika tudi po dopolnitvi nerazumljiva in ne vsebuje vsega kar je treba, da bi se lahko obravnavala kot ustavna pritožba, jo je Ustavno sodišče zavrglo.
7. Senat Ustavnega sodišča je sprejel ta sklep na podlagi 109. člena Zakona o pravdnem postopku v zvezi s 6. členom ZUstS v sestavi: predsednica dr. Dragica Wedam Lukić ter sodnika mag. Matevž Krivic in Franc Testen.
Predsednica senata
dr. Dragica Wedam Lukić